Játékszabály az IKTV-hez

A verseny két fordulóból áll, az első forduló online formában, a második a 6 legjobban teljesítő csapat személyes részvételével kerül megrendezésre.

Jelentkezés a versenyre:

Jelentkezési határidő: 2026. október 30.
Az IKTV honlapján online regisztrálhatnak a 3 fős csapatok.
https://iktv.econ.unideb.hu/

Első (internetes) forduló: 2026. november 11. SZERDA

1. forduló: A csapatok 2026. november 11-én 14.00 órától – 16.00 óráig tartó intervallumban 13+1-es totót töltenek ki online. A totó első 13 kérdése a kiadott szakirodalom alapján összeállított feleletválasztásos tesztkérdés, ami a Kar által oktatott tárgyakhoz kapcsolódó szakirodalmakban való általános jártasságát, felkészültségét méri a versenyző csapatoknak.
A +1-es feladat az előre elkészített pályamunka feltöltését jelenti. A pályamunkák „Megvennéd? – Z generációs üzleti kihívás” címmel készülnek el. A csapatok olyan, Magyarországon működőképes vállalkozást dolgoznak ki, amely elsősorban a 16–29 éves korosztály valós problémájára, igényére vagy fogyasztási szokására reagál. Az 50 MB-tól nem nagyobb méretű pályamunkák feltöltését 2026. október 30- november 11. között várjuk. Az ettől nagyobb méretű anyagokat kérjük, postán, vagy óriás fájlként küldjétek el a pierog.anita@econ.unideb.hu e-mail címre! 

A pályamunkákat a DE GTK munkatársai és független szakemberek értékelik anonim módon. Az első fordulóban szerzett pontokról 2026. november 20-ig a honlapon keresztül tájékoztatjuk a csapatokat. A legjobb 6 csapat meghívást kap 2026. december 4-ére verseny 2. fordulójára.

Második (helyszíni) forduló: 2026. december 5. PÉNTEK

2. forduló: A helyszíni versenyen az addig szerzett pontokat Ihrig tallérra váltják át a csapatok. A verseny alábbi feladataival további tallérokat lehet gyűjteni.

1. feladat: Kreatív feladat: Befektetői pitch és vállalkozói kihívás. A csapatok legfeljebb 5 percben, a beadott 90 másodperces videó felhasználásával mutatják be a feltárt problémát, üzleti ötletüket, célcsoportjukat és azt, miért lehet a vállalkozásuk működőképes. Ezt követően egy váratlan piaci helyzetre reagálnak, és megvédik döntéseiket a zsűri előtt.

2. feladat: Elméleti kérdések: A csapatok a szakirodalom alapján feltett villámkérdésekre válaszolnak. A feltett kérdésekre mindenki választ ad, a helyes válaszok Ihrig tallért érnek.

3. feladat: „Egyetemes tudás” játéka: A Debreceni Egyetemmel kapcsolatos fordulóban vidám játékos formában adnak számot a csapatok arról, mit tudnak az egyetemünkről. (Fotórészletek alapján helyszín felismerés, „Add el az egyetemet!” katalóguskészítés, karok, szakok, a verseny névadójának ismerete stb.)

4. feladat: „Kockáztass és nyerj!”: Ebben a játékban a csapatok megadott témaköröket megnézve megszerzett tallérjaikat, vagy azok egy részét kockáztathatják. A témakörből feltett kérdésre ugyanis helyes válasszal megduplázhatják, vagy helytelen válasszal elveszíthetik a megjelölt összegeket.

+ A beküldött MÉM-ek közönségszavazása: A résztvevő nézők, kísérő tanárok szavaznak, melyik MÉM és kisvideó lett a legkreatívabb. A közönségszavazás eredménye különdíjról dönt, az összesített versenyeredményt nem módosítja.

A rendezvény zárásaként sor kerül a díjak átadására

Díjazás

Az 1. helyezett csapattagok, és felkészítő tanáruk meghívást kap a DE GTK végzős hallgatóinak 10 napos nyugat-európai tanulmányútjára.
A 2. helyezett csapattagok, és felkészítő tanáruk heti bérletet nyernek a Campus Fesztivál 2027 rendezvényre.
A 3. helyezett csapattagok, és felkészítő tanáruk tárgy nyereményben részesülnek.
A helyszíni verseny valamennyi részvevője oklevelet, támogatóinktól tárgynyereményeket és az első három helyezett IKTV emlékplakettet kap.
